Ανατόλι Κονκόφ

Ο Ανατόλι Κονκόφ (ουκρανικά: Анатолій Дмитрович Коньков και ρωσικά: Анатолий Дмитриевич Коньков, 19 Σεπτεμβρίου 1949 - 4 Οκτωβρίου 2024) ήταν Ουκρανός διεθνής ποδοσφαιριστής, προπονητής και αθλητικός παράγοντας.

Αγωνιζόμενος κυρίως ως αμυντικός μέσος και δευτερευόντως ως κεντρικός αμυντικός, υπήρξε μέλος των Σαχτάρ Ντόνετσκ και Ντιναμό Κιέβου, κατακτώντας με τη δεύτερη - μεταξύ άλλων - ένα Ευρωπαϊκό Σούπερ Καπ και ένα Κύπελλο Κυπελλούχων. Παράλληλα υπήρξε διεθνής με το αντιπροσωπευτικό συγκρότημα της Σοβιετικής Ένωσης και χάλκινος ολυμπιονίκης.

Μετά το τέλος της αθλητικής του καριέρας διετέλεσε προπονητής διαφόρων ομάδων, καθώς και πρόεδρος της Ουκρανικής Ποδοσφαιρικής Ομοσπονδίας.

 Καταγωγή και πρώτα χρόνια 
Γεννήθηκε το 1949 στο Κρουστάλνι της περιοχής του Λουχάνσκ, το οποίο ανήκε στη ΣΣΔ Ουκρανίας της Σοβιετικής Ένωσης. Παιδί ακόμη, μετακόμισε με την οικογένειά του στο Κραματόρσκ της Περιφέρειας του Ντονέτσκ ένεκα των επαγγελματικών υποχρεώσεων του πατέρα του.

 Ποδοσφαιρική καριέρα 

 Σε επίπεδο συλλόγων 
Ξεκίνησε την ποδοσφαιρική του σταδιοδρομία από την Αβανχάρντ Κραματόρσκ, με την οποία αγωνίστηκε στην Γ΄ Κατηγορία της ΕΣΣΔ. Παρέμεινε στην ομάδα μέχρι το 1968, όταν και μετακινήθηκε στη Σαχτάρ Ντόνετσκ, αν και πρώτα είχε φτάσει πολύ κοντά στη Ντιναμό Κιέβου.

Στη Σαχτάρ, ο Κονκόφ καθιερώθηκε ως αμυντικός μέσος, αποτελώντας επί σειρά ετών βασικό στέλεχος της ομάδας. Οι εμφανίσεις του οδήγησαν το 1971 στην κλήση του στην εθνική ομάδα της Σοβιετικής Ένωσης. Μάλιστα, το επόμενο έτος, παρά τον υποβιβασμό της Σαχτάρ, ήταν μέλος της ομάδας που έφτασε μέχρι τον τελικό του EURO 1972, όπου οι Σοβιετικοί ηττήθηκαν από τη Δυτική Γερμανία. Την ίδια χρονιά προσεγγίστηκε από την ΤΣΣΚΑ Μόσχας, η οποία ως ομάδα του σοβιετικού στρατού προσπάθησε να τον αποκτήσει μέσω της κατάταξής του στις ένοπλες δυνάμεις, προοπτική που ο ίδιος απέρριψε.

Τελικά, το 1975 μετακινήθηκε στη Ντιναμό Κιέβου, όπου απέκτησε άμεσα θέση στο βασικό σχήμα. Επιπλέον, κατά την πρώτη του χρονιά στον σύλλογο, κατέκτησε το εγχώριο πρωτάθλημα καθώς και το Κύπελλο Κυπελλούχων. Παράλληλα, αγωνίστηκε με επιτυχία σε αρκετά παιχνίδια ως λίμπερο, μεταξύ των οποίων και στον νικηφόρο τελικό του Κυπέλλου Κυπελλούχων κόντρα στην ουγγρική Φερεντσβάρος.

Στις αρχές της επόμενης σεζόν (1975/76) συμμετείχε στις διπλές αναμετρήσεις για το Σούπερ Καπ ενάντια στη Μπάγερν Μονάχου, με τη Ντιναμό να επικρατεί σε αμφότερες τις περιπτώσεις.

Παρέμεινε στη Ντιναμό μέχρι το 1981, έτος κατά το οποίο αποσύρθηκε από την ενεργό δράση. Ως ποδοσφαιριστής της ομάδας του Κιέβου, πέρα από τους δύο ευρωπαϊκούς τίτλους, κατέκτησε ακόμη τέσσερα πρωταθλήματα και ένα κύπελλο Σοβιετικής Ένωσης.

 Εθνική ομάδα 
Ο Κονκόφ πραγματοποίησε το ντεμπούτο του με την Εθνική Σοβιετικής Ένωσης το 1971. Την επόμενη χρονιά ήταν βασικό στέλεχος της ομάδας που υπήρξε φιναλίστ του Ευρωπαϊκού Πρωταθλήματος, ενώ πέτυχε το μοναδικό γκολ της αναμέτρησης στον ημιτελικό εναντίον της Ουγγαρίας. Παράλληλα συμμετείχε με την ΕΣΣΔ στους Ολυμπιακούς Αγώνες του 1976, κατακτώντας το χάλκινο μετάλλιο στο τουρνουά ποδοσφαίρου, όπου αγωνίστηκε σε δύο αναμετρήσεις. Διετέλεσε μέλος της Εθνικής μέχρι και το 1978, όταν και κατέγραψε την τελευταία του συμμετοχή. Ως διεθνής μέτρησε συνολικά 47 παρουσίες, τις οποίες πλαισίωσε με 8 τέρματα.

 Προπονητική - παραγοντική σταδιοδρομία 
Παρά το τέλος της αθλητικής του καριέρας, ο Κονκόφ παρέμεινε στον χώρο του ποδοσφαίρου, αρχικά ως προπονητής. Μεταξύ άλλων πέρασε από τους ουκρανικούς συλλόγους Ταβρίγια και Σαχτάρ Ντόνετσκ, από τη ρωσική Ζενίτ Αγίας Πετρούπολης και από τις εθνικές Ελπίδων και Ανδρών της Ουκρανίας.

Τον Σεπτέμβριο του 2012 εξελέγη πρόεδρος της Ουκρανικής Ποδοσφαιρικής Ομοσπονδίας, αξίωμα στο οποίο διατηρήθηκε μέχρι τον Μάρτιο του 2015. Απεβίωσε στις 4 Οκτωβρίου του 2024 στο Κίεβο.

Παραπομπές

Εξωτερικοί σύνδεσμοι


Κατηγορία:Ουκρανοί προπονητές ποδοσφαίρου
Κατηγορία:Σοβιετικοί ποδοσφαιριστές
Κατηγορία:Σοβιετικοί Ολυμπιονίκες
Κατηγορία:Ποδοσφαιριστές Εθνικής ΕΣΣΔ
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 1972
Κατηγορία:Ποδοσφαιριστές ΦΚ Ντιναμό Κιέβου
Κατηγορία:Προπονητές ποδοσφαίρου Ζενίτ Αγίας Πετρούπολης
Κατηγορία:Προπονητές ποδοσφαίρου ΣΚ Ταβρίγια Συμφερόπολης
Κατηγορία:Προπονητές ποδοσφαίρου ΦΚ Βόρσκλα Πολτάβα
Κατηγορία:Ποδοσφαιριστές ΦΚ Σαχτάρ Ντονέτσκ
Κατηγορία:Προπονητές ποδοσφαίρου ΦΚ Σαχτάρ Ντονέτσκ
Κατηγορία:Προπονητές ποδοσφαίρου Εθνικής Ουκρανίας
Κατηγορία:Προπονητές ποδοσφαίρου Ίντερ Μπακού ΠΙΚ